b'\n_START_ARTICLE_\nVictoria og Albert-ordenen\n_START_PARAGRAPH_\nVictoria og Albert-ordenen (engelsk: The Royal Order of Victoria and Albert) er en britisk, kongelig familieorden innstiftet av dronning Victoria 10. februar 1862. Ordenen ble tildelt kvinnelige medlemmer av den britiske kongefamilien og enkelte andre, n\xc3\xa6rt forbundne fyrstelige familier, samt kvinnelige medlemmer av hoffet. Ordenen ble tildelt i dronning Victorias regjeringstid, men ble etter hennes d\xc3\xb8d i 1901 ikke videref\xc3\xb8rt av s\xc3\xb8nnen kong Edvard VII.\n_START_SECTION_\nBakgrunn og utvikling\n_START_PARAGRAPH_\nDen fyrstelige portrettn\xc3\xa5len er en gammel hedersbevisning som g\xc3\xa5r tilbake til slutten av 1500-tallet. Den kunne tildeles b\xc3\xa5de menn og kvinner, men ble p\xc3\xa5 1800-tallet til en kongelig husorden for kvinner. Slike familieordener basert p\xc3\xa5 monarkens portrett f\xc3\xa5r navn etter monarken som har innstiftet ordenen og som er avbildet i portrettn\xc3\xa5len. Monarkens portrett framstilles p\xc3\xa5 en medaljong, rund eller oval, omgitt av edelstener, gjerne med en krone over._NEWLINE_Victoria og Albert-ordenen utviklet seg fra medaljonger med et dobbeltportrett av foreldrene, dronning Victoria og prins Albert, som ble gitt i konfirmasjonsgave til prinsesse Victoria i 1856 og Prinsesse Alice i 1859. Medaljongene hadde kongeparets dobbeltportrett i kam\xc3\xa9 innrammet av diamanter og med en krone over, ogs\xc3\xa5 den diamantbesatt. Den var montert p\xc3\xa5 en hvit silkesl\xc3\xb8yfe til \xc3\xa5 b\xc3\xa6re ved skulderen._NEWLINE_Dronning Victoria omtalte i 1859 konfirmasjonsgaven som \xc2\xabfamilieordenen\xc2\xbb. Ordenen ble imidlertid f\xc3\xb8rst formalisert etter prins Alberts d\xc3\xb8d i 1861 og ordenen fikk statutter i februar 1862. Kongeparets d\xc3\xb8tre, prinsessene Victoria og Alice, ble regnet som ordenens to f\xc3\xb8rste medlemmer, og ordenstegnet ble basert p\xc3\xa5 medaljongene de to allerede hadde f\xc3\xa5tt.\n_START_SECTION_\nInndeling og insignier\n_START_PARAGRAPH_\nOrdenen hadde f\xc3\xb8rst \xc3\xa9n klasse, men i 1864 ble den delt i to. Ordenstegnet for andre klasse ble utstyrt med fire diamanter og perler rundt kongeparets portrett. I 1865 fikk ordenen en tredje klasse. Den fikk et ordenstegn basert p\xc3\xa5 bokstavene V og A. Monogrammet fikk edelstener og perler og var kronet. I 1880 ble en ny andre klasse introdusert og de to tidligere lavere klassene ble omgjort til ordenens tredje og fjerde klasse. Den nye andre klasse fikk et ordenstegn som var en identisk med ordenstegnet for f\xc3\xb8rste klasse, men mindre i st\xc3\xb8rrelse. Ordenstegnene ble b\xc3\xa5ret i sl\xc3\xb8yfe ved skulderen, men i 1888 bestemte dronningen at ordenstegnet for f\xc3\xb8rste klasse ogs\xc3\xa5 kunne b\xc3\xa6res i ordensb\xc3\xa5nd over skulderen._NEWLINE_Etter at ordenen formelt var opprettet ble det laget et embetstegn til dronning Victoria som ordensherre. Dette var av samme utforming som ordenstegnet, men hadde prins Alberts portrett foran dronningens. I ordenstegnene er dronningens portrett plassert foran prinsens._NEWLINE_For alle klasser av ordenen ble bokstavene VA benyttet etter en persons navn for \xc3\xa5 indikere medlemskap.\n_START_SECTION_\nTildeling\n_START_PARAGRAPH_\nKvinnelige medlemmer av den britiske kongefamilien ble tildelt Victoria og Albert-ordenen i forbindelse med sin konfirmasjon. Dronningens barnebarn og nieser kunne tildeles ordenens andre klasse. Ordenen ble ogs\xc3\xa5 gitt til inngiftede medlemmer av familien og til andre fyrstelige, som sto det britiske kongehuset n\xc3\xa6rt._NEWLINE_Mens ordenens to \xc3\xb8verste klasser ble tildelt kongelige, ble de to nederste klassene av ordenen tildelt hoffdamer. Ved et par, ekstraordin\xc3\xa6re anledninger ble ordenen tildelt kvinner utenfor hoffet, for fortjenester deres ektemenn hadde innlagt seg som stattholder i Irland og statsminister i Storbritannia._NEWLINE_Det ble foretatt 24 utnevnelser til ordenens f\xc3\xb8rste klasse, 17 til andre klasse, 34 til tredje klasse og 32 til fjerde klasse. Den siste tildeling av Victoria og Albert-ordenen ble foretatt i 1901. Etter at dronning Victoria d\xc3\xb8de samme \xc3\xa5r, ble det ikke foretatt flere tildelinger. Den nye kongen innstiftet sin egen familieorden, Edvard VIIs familieorden. Den siste innehaver av Victoria og Albert-ordenen, prinsesse Alice, grevinne av Athlone, d\xc3\xb8de i 1981.\n_START_SECTION_\nNorske innehavere\n_START_PARAGRAPH_\nDronning Maud mottok Victoria og Albert-ordenens f\xc3\xb8rste klasse 10. mars 1888.'